钦定古今图书集成/明伦汇编/官常典/第706卷 > 董安于
## 钦定古今图书集成/明伦汇编/官常典/第706卷 > 董安于

按《左传》：定公十三年春，晋赵鞅谓邯郸午曰：“归我卫，
贡五百家，吾舍诸晋阳。”午许诺，归告其父兄，父兄皆
曰不可。赵孟怒，遂杀午。赵稷、涉宾以邯郸叛。夏六月，
上军司马籍秦围邯郸。邯郸午，荀寅之甥也。荀寅，范
吉射之姻也，而相与睦，故不与围邯郸，将作乱。董安
于闻之，告赵孟曰：“先备诸。”赵孟曰：“晋国有命，始祸者
死，为后可也。”安于曰：“与其害于民，宁我独死。请以我
说。”赵孟不可。秋七月，范氏、中行氏伐赵氏之宫。赵鞅
奔晋阳，晋人围之。冬十一月，荀跞、韩不信，魏曼多奉
公以伐范氏、中行氏。丁未，荀寅、士吉射奔朝歌。韩、魏
以赵氏为请。十二月辛未，赵鞅入于绛，盟于公宫。
十四年春，梁婴父恶董安于，谓知文子曰：“不杀安于，
使终为政于赵氏，赵氏必得晋国。盍以其先发难也，
讨于赵氏。”文子使告于赵孟曰：“范氏、中行氏虽信为
乱，安于则发之，是安于与谋乱也。晋国有命，始祸者
死。”二子既伏其“矣，敢以告！”赵孟患之，安于曰：“我死
而晋国宁，赵氏定，将焉用生？人谁不死？吾死莫矣。”乃
缢而死。赵孟尸诸市，而告于知氏曰：“主命戮罪人。安
于既伏其罪矣，敢以告。”知伯从赵孟盟，而后赵氏定，
祀《安于》于庙。